’Muso oa Russia o sebelisa hampe Molao oa ho Thibela Mekhatlo ea Majela-thōko bolumeling ba Lipaki Tsa Jehova ’me o ile oa etsa sena haholo ho tloha ka 2009. Victor Zhenkov, ’muelli oa Lipaki o ile a re: “Ke ’nile ka hlahloba liketsahalo tsa lilemong tsa morao tjena tse mabapi le ho qosoa ha Lipaki Tsa Jehova ’me ke fihletse qeto ea hore ka ho toba mapolesa a ’nile sa tsoela pele ho hlasela Lipaki Tsa Jehova.” Ba boholong motseng oa Taganrog ba ile ba hlasela Lipaki le ho feta ’me ba li tšoara joalokaha eka bolumeli ba tsona bo thibetsoe, le hoja bolumeli ba Lipaki Tsa Jehova bo ile ba ngolisoa ka molao Russia ho tloha ka 1992. Sepheo sa ba boholong Taganrog se hlakile. Ha Paki e ’ngoe e bua ka lintho tseo ba ileng ba mo etsa tsona, e ile ea re: “Lepolesa le leng le ile la mpolella le sa hlathe koana le koana, la re: ‘Ha u ka saena lipampiri tse bolelang hore ha u sa le e mong oa Lipaki Tsa Jehova, re tla qhala nyeoe ena ’me re u lokolle—u ka ea moo u batlang.’”